text: Sønderjyske røg ud
  25 marts 2012 kl. 07.57
  Heller ikke i år lykkedes det Sønderjyske at komme i finalen om DM i ishockey. Herning var stærkest og afgjorde sagerne i Vojens lørdag aften, hvor de vandt den fjerde kamp ud af fem.
  Herning vandt 2-1 over Sønderjyske og har dermed fire sejre i semifinaleserien. Odense venter i finalen.
  De forsvarende danske mestre Herning Blue Fox har lørdag aften på ny spillet sig i finalen om det danske ishockeymesterskab.
  Efter endnu en meget tæt og intens kamp vandt midtjyderne med 2-1 over Sønderjyske foran mere 3700 tilskuere i Vojens, og dermed har
  Herning vundet 4-1 i kampe i semifinaleserien.
  Det viste sig altså som et meget dårligt valg, da Sønderjyske overraskende valgte Herning som semifinalemodstandere frem for AaB,
  som var den anden valgmulighed.
  Hvor aalborgenserne blev affærdiget med 4-0 af Odense i den sideløbende semifinaleserie, var Herning en modstander af en anden kaliber.
  Efter en første periode, der formede sig som en stillingskrig, kom der gang i scoringen i kampens anden tredjedel.
  Anders Poulsen og Lasse Lassen bragte Herning to mål i front, inden Mads Lund reducerede for sønderjyderne.
  Selv om det store publikum forsøgte at piske hjemmeholdet frem til en sidste offensiv, lykkedes det ikke Sønderjyske at spille sig frem til
  den livsnødvendige udligning, der havde givet dem forlænget spilletid.
  Nu må Sønderjyske i stedet nøjes med at spille om bronze mod AaB, mens Herning og Odense mødes i en finaleserie bedst af syv kampe.
  